**Ramon Zenhäusern** (s. 4. toukokuuta 1992 Bürchen, Valais) on sveitsiläinen alppihiihtäjä, joukkuekilpailun olympiavoittaja ja maailmanmestari sekä pujottelun olympiahopeamitalisti, joka edustaa SC Bürchen -seuraa. Hän on pituudeltaan kaksimetrinen.

Nuorten MM-kilpailuissa vuonna 2013 Zenhäusern saavutti hopeaa pujottelussa. Sotšin olympialaisissa 2014 Zenhäusern sijoittui pujottelussa 19:nneksi. Schladmingin 2013 ja Sankt Moritzin 2017 MM-kilpailuissa hän keskeytti pujottelun. Pyeongchangin olympialaisissa 2018 hän voitti kultaa joukkuekilpailussa. Pujottelussa hän sai hopeaa 0,34 sekuntia Andre Myhrerille hävinneenä. Åren MM-kilpailuissa 2019 Zenhäusern voitti joukkuekilpailun maailmanmestaruuden ja oli viides pujottelussa. Cortina d'Ampezzon MM-kilpailuissa 2021 hän sijoittui pujottelussa 11:nneksi, Pekingin olympialaisissa 2022 samassa lajissa 12:nneksi ja Courchevelin / Méribelin MM-kilpailuissa 2023 yhdeksänneksi.

Alppihiihdon maailmancupissa Zenhäusern kilpaili ensimmäisen kerran Levin pujottelussa marraskuussa 2012. Ensimmäiset maailmancupin pisteensä hän saavutti Adelbodenin pujottelussa tammikuussa 2013 oltuaan 22:s. Kymmenen parhaan joukkoon hän sijoittui ensimmäisen kerran oltuaan seitsemäs Adelbodenin pujottelussa tammikuussa 2016. Ensimmäisen palkintosijansa, ja voittonsa, hän saavutti Tukholman kaupunkitapahtumassa tammikuussa 2018. Hän oli samalla kaudella kolmas Kranjska Goran pujottelussa. Kaudella 2018–2019 hän sijoittui kolmanneksi Oslon kaupunkitapahtumassa sekä voitti Tukholman kaupunkitapahtuman ja Kranjska Goran pujottelun. Hän sijoittui pujottelucupissa neljänneksi. Kaudella 2019–2020 hän oli Zagrebin pujottelussa toinen ja pujottelucupissa neljäs. Joulukuussa 2020 Zenhäusern voitti Alta Badian pujottelun. Tammikuussa 2021 hän oli Chamonix'n molemmissa pujotteluissa toinen. Maaliskuussa 2021 hän oli kolmas Kranjska Goran pujottelussa. Pujottelucupissa hän sijoittui kolmanneksi.Kaudella 2022–2023 hän sijoittui Schladmingin pujottelussa toiseksi. Hän voitti Chamonix'n ja Soldeun pujottelut. Hän sijoittui maailmancupin kokonaiskilpailussa kymmenenneksi ja pujottelucupissa kolmanneksi.

Zenhäusern voitti pujottelukultaa Universiadeissa 2015.

Euroopan Cupissa hän on voittanut kolme pujottelukilpailua. Hän sijoittui Euroopan Cupin pujottelucupissa toiseksi kaudella 2015–2016.

Maailmancupin osakilpailuvoitot
-------------------------------


| Nro | Päivä | Paikka | Laji |
| --- | --- | --- | --- |
| 1. | 30. tammikuuta 2018 | Ruotsi Tukholma | Paripujottelu |
| 2. | 19. helmikuuta 2019 | Ruotsi Tukholma | Paripujottelu |
| 3. | 10. maaliskuuta 2019 | Slovenia Kranjska Gora | Pujottelu |
| 4. | 21. joulukuuta 2020 | Italia Alta Badia | Pujottelu |
| 5. | 4. helmikuuta 2023 | Ranska Chamonix | Pujottelu |
| 6. | 19. maaliskuuta 2023 | Andorra Soldeu | Pujottelu |

Lähteet
-------

1. 1 2 3 4 5 6 7  Ramon Zenhäusern Kansainvälinen hiihtoliitto (FIS).  (englanniksi)
2. ↑  Ramon Zenhäusern *Olympedia*.  (englanniksi)
3. ↑  Dinkel und Blähungen – darum ist Zenhäusern so gross *Blick*.  10.7.2019. Viitattu 16.2.2022.
4. ↑  Medalists *pyeongchang2018.com*.  Arkistoitu 24.2.2018. Viitattu 11.3.2018. (englanniksi)
5. ↑  PyeongChang (KOR) 22.02.2018 Olympic Winter Games - Men's Slalom OFFICIAL RESULTS *fis-ski.com*. Viitattu 11.3.2018. (englanniksi)

Aiheesta muualla
----------------

* Ramon Zenhäusernin kotisivut